Zapisnik sa Osme sednice Odbora za zaštitu životne sredine

Narodna skupština Republike Srbije, 10. januar 2018. godine

**Ministar, Goran Trivan:**

**Organizacija Ministarstva**

Ministar *Goran Trivan* je rekao da je primaran zadatak bila organizacija i sistematizacija Ministarstva, na kojoj se radilo skoro dva meseca. Zatim, imenovanja državnih sekretara i pomoćnika ministra. Jedini kriterijum prilikom izbora članova tima bila je kompetentnost. Trivan je predstavio svakog člana tima poslanicima; dva državna sekretara: *Branislav Blažić i Ivan Karić* i sedam pomoćnika ministra.

Postojeći sektori:

1. Sektor za upravljanje životnom sredinom – *Aleksandar Vesić*;
2. Sektor za nadzor i predostrožnost u životnoj sredini – *Željko Pantelić*;

Novi sektori:

1. Sektor za upravljanje otpadom i otpadnim vodama – *Filip Abramović*;

Ministar je objasnio da su procenjena potrebna ulaganja za zaštitu životne sredine u narednih 30 godina oko 15 milijardi evra. Čak trećina (oko 5 milijardi evra) će biti uložena u upravljanje otpadom i otpadim vodama. Zbog toga je važno da postoji odvojen sektor koji je posvećen samo tom pitanju.

1. Sektor za strateško planiranje i projekte – *Slobodan Perović*;

Trivan je rekao da Srbija ne sme da ponovi greške okolnih zemalja, koje nisu povukle iz EU fondova sva raspoložva sredstva jer su oskudevale u projekatima. To je razlog formiranjaposebnog sektora za strateško planiranje i projekte. Zatečena su dva projekta, koja se finansiraju iz IPA sredstava, a čije sprovođenje je bilo u zastoju. Radi se o sistemu za preradu otpadnih voda u Leskovcu i sistemu za kanalizaciju i otpadne vode Kula/Vrbas/Bački kanal. Ministar je rekao da su procesi otkočeni i da će se sprovođenje projekata nastaviti po planu.

1. Sektor za finansijsko upravljanje i kontrolu – *Dragoje Pavlović*;
2. Sektor za zaštitu prirode i klimatske promene – *Jasmina Jović*;

Pod zaštitu je staviljeno još 1% teritorije Srbije - planina Radan i deo Zlatibora, tako da je sada 7,9%, zaštićeno. Do 2020. godine treba da dostignemo nivo od 10%, a EU srandard je 20%. Treba preispitati status svih naših zaštićenih prirodnih dobara, kao i načine upravljanja.

1. Sektor za međunarodnu saradnju i evropske integracije – *Biljana Filipović-Đušić*.

*Srđan Stanković* će biti zadužen za saradnju sa nevladinim organizacijama, koje su jako važan partner.

Sekretar Ministarstva, *Branislav Atanacković***,** biće zadužen i za saradnju sa privredom, a *Radulović* za pošumljavanje.

**Budžet**

Budžet Ministarstva zaštite životne sredine za 2018. godinu je 5,8 milijardi dinara (16% veći u ondosu na prošlu godinu), što je i dalje veoma mali budžet. Zakon o budžetskom sistemu propisuje da novac od zelenih taksi i naknada odlazi u budžet RS, što nije dobro, jer Ministarstvo ZŽS mora da pregovara sa Ministarstvom finansija. 10,2 milijarde dinara zelenih para je ušlo u budžet RS u 2017. godini, a Ministarstvo je raspolagalo budžetom od 5 milijardi. Naknadno je postignuta saglasnost sa Ministarstvom finansija da izrada projektno-tehničke dokumentacije spada u kapitalne investicije. Zeleni fond je ponovo vraćen u funkciju, ali je neophodno uspostaviti pravila za njegovo funkcionisanje.

**Međunarodna saradnja**

Delegacija Srbije je od formiranja Ministarstva posetila Grčku, Crnu Goru, SAD, Rusiju. Grčka je primer zemlje sa kojom imamo tradicionalno dobre odnose, ali je saradnja slaba. Grci su izrazili želju da dođu u Srbiju i ponudili potpisivanje memoranduma o saradnji. Povod posete Ruskoj Federaciji bio je poziv za učešće na ekološkom sajmu. Tom prilikom održan je bilateralni sastanak dva ministra i takođe dogovoreno potpisivanje memoranduma o saradnji. Trivan je rekao da su rezultati Rusije u oblasti zaštite životne sredine impresivni, ali da mi malo znamo o tome. U Srbiji je bila priverdno-politička delegaciju iz Merilenda (SAD), sa kojom se razgovaralo o stranim direktnim investicijama. Predstavnici Ministarstva u novembru su učestvovali na UN konferenciji o klimatskim promenama u Bonu. Najvažnija je bila poseta Briselu, na poziv komesara za zaštitu životne sredine, koji je rekao da EU razume probleme sa kojima se suočavamo i izrazio spremnost da dođe u Srbiju početkom 2018. Godine. Takođe, dao je korisne smernice za izradu pregovaračke pozicije za Poglavlje 27.

**Drugi važni sastanci**

Ministar je saopštio da je održan sastanak sa predstavnicima BIA-e zbog velike količine opasnog otpada u Srbiji, koji je tretiran i odlagan na protivzakonit način. Ekološki kriminal više ne sme biti opcija, a svi smo u obavezi da reagujemo na takve pretnje. Pored toga, izuzetno je značajna i saradnja sa jedinicama lokalne samouprave, koje nemaju ni administrativne, ni finansijske kapacitete. To je zaključak sa sastanka sa jedinicama lokalne samouprave (učestvovali su predstavnici 108 od ukupno 160) koji je održan u Sava Centru.

**Zakoni**

Ministar je najvio donošenje Zakona o klimatskim promenama u prvoj polovini 2018. Godine. On smatra da se radi o krovnom zakonu, koji obuhvata sve podoblasti životne sredine i stoga je veoma kompleksan. Postoji ambicija da se izmene i Zakon o zastiti priode i Zakon o zžs.

**Dr Ljubinko Rakonjac** je podsetio poslanike na površine za koje se ne zna ko je za njih nadležan i dao primer zapuštenih prigradskih naselja. Potrebno je pronaći sistemsko rešenje za ovaj problem. On je, takođe, upozorio na veliki problem sušenja šuma.

**Gordana Čomić** je rekla da su v.d. stanja neprihvatljiva jer ako Vlada podnese ostavku pomoćnici ministra ostaju bez plata. Takođe, ona je kritikovala izjavu ministra Trivana da će se MZŽS i MPŠV dogovoriti oko toga ko je nadležan za pošumljavanje, vodu za piće i druga važna pitanja. Da li to znači kršenje zakona? Ona je skrenula pažnju ministru da gore navedena pitanja trenutno nisu u njegovoj nadležnosti i da je potrebno promeniti čitav niz zakona kao što su *Zakon o komunalnim uslugama*, *Zakon o zdravstvenoj zaštiti, Zakon o ZŽS*. S obzirom na to da je ukinuta Agencija za hemikalije i Agencije za otpad, ko će se tačno baviti ovim pitanjuima u okviru Ministarstva? Bez te dve agencije nemoguće je imati primenu pravilnika i dobro upravljati opasnim otpadom. Preporučila je da se Ministarstvo ozbiljnije pozabavi pitanjem ciljeva održivog razvoja UN-a. Ako već imamo Agenciju za zaštitu životne sredine šta znači (u Informaciji o radu MZŽS avgust-oktobar 2017. godine) institucionalna organizacija u delu o Okvirnoj konvenciji o promeni klime UN-a?

**Miloš Bošković** je rekao da Rusija, Grčka i Crna Gora nisu zemlje koje su poznate po dobrim rešenjima u životnoj sredini, već da treba da se fokusiramo na saranju sa Zapadom. Uputio je kritiku na račun *Informacije* koja ne pominje pitanje malih hidro elektrana. On je čuo da je bilo sastanaka sa građanima koji se protive izgradnji, ali o tome nema informacija u izveštaju o radu. Takođe, skrenuo je pažnju na kvalitet vazduha u Nišu, Valjevu, Beogradu i dr. Da li se planira sistemsko rešenje? Šta je sa problemom plastičnih kesa?

**Nada Lazić** je naglasila da budžet predstavlja ogroman problem jer je 0,5% ili 5,8 milijardi i 800 jako malo i sa tim sredstvima nećemo moći da sprovedemo sve što je planirano za 2018. Godinu. Zemlje u procesu pristupanja izdvajale su u pretpristupnom periodu 1,5% budžeta. Dokle smo stigli u rešavanju problema Bački kanal? Šta je sa najavom dolaska velikog proizvođača mesa, Tenisom? Dokle se stiglo u popisivanju nesanitarnih i divljih deponija? Da li je bilo koja regionalna deponija kompletirana? Koliko imamo operatera sa dozvolama za opasan otpad u Srbiji? Kakva je saradnja sa sudstvom i tužilaštvom? Kakvo je stanje sa inspekcijskim nadzorom? Da li inspekcija raspolaže potrebnom opremom?

**Dr Ljubinko Rakonjac** je rekao da vode, zemljište i dr. kao prirodni resursi jesu u ingerenciji MZŽS, a kao privredni resursi u ingerenciji drugih ministarstava, kao što je MPŠV.

**Goran Trivan**, odgovor na pitanja poslanika:

Ministar je rekao da je saglasan sa sugestijom da treba vratiti Agenciju za hemikalije i Agenciju za otpad. Ministarstvo ne može da preskoči sudstvo i njihove odluke, ali može da utvrdi trenutno stanje. Inspekcije će se time baviti u narednom periodu. zamoliće kolege posebno inspekcije da se time bave. Male hidoelektrane jesu važno pitanje i nije dobro da postoje, posebno u zaštićenim područijima. Međutim, po zakonu im se ne mogu oduzeti dozvole. Kvalitet vazduha jeste i biće veliki planetarni problem. Najveći zagađivači su automobili, ugalj, mazut. Trivan smatra da je u tom smislu važno pitanje gašenja individualnih kotlarnica, kao i podizanje svesti o tome da je neprihvatljivo ložiti plastiku i dr. Ministarstvo će ove godine otvoriti sva sporna pitanja, ali je nemoguće proceniti koliko brzo će ih zavtoriti. Najveći problem predstavlja jako mali budžet. Postoji između 3 500 i 5 000 divljih deponija. Potrebno je probuditi ambiciju da se reciklira kako bi deponije nestale. Sledeći veliki problem je kadrovske prirode. Dobijena je dozvola da se zaposli 180 novih ljud, od čega 100 pripravnika. Jako je važno ulaganje u mlade kadrove na kojima će biti težak zadatak u narednih 30 godina. Trivan je rekao da je saradnja sa sudstvom, tužilaštvom bolja nego što je bila ranije, ali da tu i dalje postoje problemi. Plan je da se poveća broj ljudi u inspekcijama. Oni će stalno ići na usavršavanje. Takođe, potrebno je poboljšati njihovu opremu.

**Predstavnici** **Zelene stolice**:

**Zvonko Damnjanović**, (Građanska čitaonica Evropa iz Bora) je ukazao na problem nepostojanja procene uticaja na životnu sredinu u slučaju otvaranja novog rudnika Čukaru Peki kod Bora. Ovakvu odluku donela je tehnička Vlada 31. maja 2017. godine. Civilno društvo uputilo je molbu da se ova odluka preispita. Takođe, Damnjanović je otvorio pitanje tretiranja rudarskog otpada. Predložio je da Ministarstvo podrži organizacije civilnog društva tako što će da im održati obuku na temu metodologije i analize uticaja na životnu sredinu. Na ovaj način civilno društvo bi postalo relevantno da prati stanje na terenu umesto da se informiše isključivo preko medija. Naredna preporuka odnosila se na reviziju svih izdatih dozvola za male hidroelektrane, posebno one u zaštićenim područijima. Kada je u pitanju problem sa sudstvom, preporuka je da se uvede evropska praksa medijacije i dogovaranja sa počiniocima kako bi se značajno ubrzali procesi. Na kraju, Damnjanović je, ispred Građanske čitaonice Evropa iz Bora, pohvalio transparentan rad Ministarstva i ponudio raspoložive kapacitete civilnog društva za oglašavanje svih tema koje se tiču životne sredine.

**Ognjan Pantić** (Beogradska otvorena škola) rekao je da su organizacije civilnog društva spremne da rade zajedno sa Ministarstvom kako bismo kod građana probudili svest o tome da su pitanja životne sredine investicija za dobrobit celog društva. BOŠ je deo mreža organizacija, Koalicije 27, koja prati transponovanje i sprovođenje zakona i propisa iz Poglavlja 27. Pored toga, Koalicija izađuje Godišnji izveštaj (Izveštaj iz senke) o napretku Srbije u Poglavlju 27. Poslednji je izrađen krajem prošle godine i daje pregled zakonodavne dinamike i implementacije. Izveštaj sadrži i preporuke. Pantić je posebno izdojio nekoliko preporuka: o procene uticaja na životnu sredinu; o kvalitetu studija koje često imaju zastarele podatke o biodiverzitetu; o timovima za izradu studija koji se uglavnom sastoje pretežno odinženjera, a potrebno je više dati značaja zaštiti prirode; o pitanju kvaliteta vazduha (npr: 2015. godine je samo 25% podataka sa mernih stanica bilo validno). Na kraju, Pantić je rekao da će njegova organizacija svima prisutnima dostaviti poslednji Izveštaj iz senke.